Es presenta la iniciativa Softvalencià
2010-03-22 21:17:55

[Softvalencià](http://www.softvalencia.org/) és una iniciativa de [Softcatalà](http://www.softcatala.org/) i [Escola Valenciana](http://www.escolavalenciana.com/) per a promoure l'ús de programari en valencià —el programari en català al País Valencià i preferentment en variant valenciana. La iniciativa se centra en diferents aspectes:

  * Posar a disposició de tothom les eines i manuals necessaris per a tindre un sistema completament en valencià. 


  * Proveir d'eines de [traducció](http://www.softvalencia.org/traductor) i [correcció](http://www.softvalencia.org/corrector) amb les darreres normes actualitzades de l'Acadèmia Valenciana de la Llengua. El traductor inclourà traduccions al castellà, anglés, francés i portugués. 


  * Donar a conéixer la [guia d'estil de les adaptacions valencianes](http://www.softvalencia.org/proposta), que complementa la [guia d'estil per a la traducció de productes informàtics de Softcatalà](http://www.softcatala.org/wiki/Guia_d%27estil/Guia_2010). 


  * [Promoure la navegació en valencià](http://www.softvalencia.org/navega-en-valencia) per tal que la nostra llengua siga reconeguda a Internet. 



  
L'any 2005 els membres valencians de Softcatalà començaren a fer localitzacions a la variant valenciana. Per a dur a terme estes localitzacions s'hagué de desenvolupar una guia d'estil per a les adaptacions valencianes a partir de les traduccions en variant general.

El projecte Softvalencià té el suport dels serveis lingüístics de les universitats públiques valencianes* i de l'Acadèmia Valenciana de la Llengua**.

La finalitat és poder disposar de programari en variant valenciana sense haver de duplicar esforços. Això s'ha aconseguit gràcies a una eina que permet fer les adaptacions de manera ràpida i senzilla. Tot plegat ha permés que entorns d'escriptori sencers com el GNOME o el KDE estiguen íntegrament en variant valenciana, i també altres aplicacions com ara el Firefox, el Thunderbird, el VirtualBox, el Kompozer, etc.

És important remarcar que Softvalencià no és cap associació diferent de Softcatalà, sinó una iniciativa pròpia amb els propòsits esmentats. D'altra banda, cal comentar que la localització en diferents variants d'una mateixa llengua és quelcom ja habitual a l'àmbit informàtic: és possible trobar programari en les variants d'anglés americà o britànic o d'espanyol d'Espanya o d'Argentina.

La pàgina web de Softvalencià serà el punt on s'anirà recollint tot el programari adaptat en variant valenciana i on els usuaris podran fer servir i consultar les eines posades a la seua disposició.

* El mes de juliol de 2009 la Universitat de València va emetre un escrit de suport a esta iniciativa a la qual també s'afegiren les universitats d'Alacant, UJI i UPV.

** La Junta de Govern de l'Acadèmia Valenciana de la Llengua, en la reunió del dia 24 de febrer del 2010, va acordar donar suport a les iniciatives de promoció de l'ús del valencià en l'àmbit informàtic organitzades per Softvalencià.

 

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](../../ "http://www.softcatala.org").